ועדת הכספים, כנסת 18, פרוטוקול מספר 271, 2010-01-12 10:30

משה גפני: אני פותח את ישיבת ועדת הכספים.

משה גפני: על סדר היום תקנות ניירות ערך (אגרת בקשה למתן היתר לפרסום תשקיף) (הוראת שעה), התש"ע-2009.

דניאל רימון: עם כניסתו לתוקף של תיקון 147 לפקודת מס הכנסה אשר הקים את המכשיר של קרנות הנדל"ן, נדרש היה לתמרץ את המכשיר הזה כדי שיעמוד על רגליו כמו גם את המכשיר של ניירות ערך מסחריים ולכן זה לווה בדרך של הוראת שעה שקבעה פטור מאגרת תשקיף.

דניאל רימון: בחלוף שנתיים ומאחר שהמכשירים האלה עדיין לא צברו כוח, הוארכה הוראת השעה וכעת, כאשר היא מסתיימת, אנחנו מבקשים להאריכה בשנית לשנתיים נוספות.

מירב תורג'מן: בשלישית.

דניאל רימון: בשנית, מאריכים.

דניאל רימון: כלומר, זאת פעם שלישית.

משה גפני: לחברים יש את התקנות?

דניאל רימון: כן.

דניאל רימון: הן הופצו.

משה גפני: למישהו מחברי הכנסת יש השגה על הארכת התקנות הללו בשנתיים?

אמנון כהן: למה לא לשנה אלא לשנתיים?

משה גפני: הם מבקשים שנתיים.

דניאל רימון: מדובר במכשירים שרמת הרווחיות בהן, ניירות ערך מסחריים שהם תחליף לפיקדון בנקאי, וגם המכשיר של קרנות שהם מכשירים שהם טובים מאוד לציבור.

דניאל רימון: לצערנו הם עדיין לא קיבלו תנופה.

דניאל רימון: אפשר גם להרחיב את הדיבור, אם יושב ראש הוועדה יבקש, ולומר מדוע זה לא קרה עד עתה וזה לא קרה בגלל טעמים שקשורים בנו.

דניאל רימון: מכיוון שכך, אנחנו לא רוצים שהרכיב הזה של אגרת תשקיף הוא זה שיפריע למכשירים האלה להתרומם.

משה גפני: היועצת המשפטית, יש בעיה?

משה גפני: אין.

משה גפני: ה צ ב ע ה תקנות ניירות ערך (אגרת בקשה למתן היתר לפרסום תשקיף) (הוראת שעה), התש"ע-2009 – אושרו פה אחד